

REPUBLIKA HRVATSKA

VARAŽDINSKA ŽUPANIJA

OPĆINA VIDOVEC

Općinsko vijeće Općine Vidovec

KLASA: 021-05/15-01/04

URBROJ: 2186/10-01/1-15-04

Vidovec, 29.04.2015.

**ODLUKE I ZAKLJUČCI DONIJETI NA**

**15. SJEDNICI**

**OPĆINSKOG VIJEĆA OPĆINE VIDOVEC**

**ODRŽANE DANA 29. travnja 2015. GODINE**

ZAKLJUČAK : o prihvaćanju prijedloga Odluke o osnivanju Savjeta mladih Općine Vidovec

Općinsko vijeće Općine Vidovec prihvaća prijedlog Odluke o osnivanju Savjeta mladih Općine Vidovec, te da se pokrene postupak izbora članova Savjeta mladih i njihovih zamjenika objavom javnog poziva za isticanje kandidatura.Ovaj Zaključak stupa na snagu danom donošenja.

ZAKLJUČAK : o prihvaćanju prijedloga Odluke o izboru članova vijeća mjesnih odbora na području općine Vidovec

Općinsko vijeće Općine Vidovec prihvaća prijedlog Odluke o izboru članova vijeća mjesnih odbora na području općine Vidovec.Ovaj Zaključak stupa na snagu danom donošenja.

ODLUKA : o donošenju Revizije Procjene ugroženosti stanovništva, materijalnih i kulturnih dobara i okoliša za područje općine Vidovec

Općinsko vijeće Općine Vidovec donosi Reviziju Procjene ugroženosti stanovništva, materijalnih i kulturnih dobara i okoliša za područje općine Vidovec koju je izradio ovlašteni izrađivač Planovi i procjene j.d.o.o. iz Varaždina, Ognjena Price 34, a po prethodno pribavljenoj suglasnosti Državne uprave za zaštitu i spašavanje, Područnog ureda za zaštitu i spašavanje Varaždin, KLASA: 810-03/15-03/12, URBROJ: 543-17-01-15-2 od 24. travnja 2015. godine.

Revizija Procjene iz članka 1. ove Odluke sukladno Pravilniku o metodologiji za izradu sadrži:

1. Vrste, intenzitet i učinci te moguće posljedice djelovanja prirodnih i tehničko – tehnoloških katastrofa i velikih nesreća po stanovništvo, materijalna i kulturna dobra te okoliš,

2. Snage za zaštitu i spašavanje,

3. Zaključne ocjene,

4. Zemljovidi,

5. Položaj i karakteristike područja općine Vidovec.

Sastavni dio Revizije Procjene iz članka 1. ove Odluke je i poseban izvadak pod nazivom: „Zahtjevi zaštite i spašavanja u dokumentima prostornog uređenja Općine Vidovec.“

Izvornik Revizije Procjene ugroženosti stanovništva, materijalnih i kulturnih dobara i okoliša Općine Vidovec čuva se u Jedinstvenom upravnom odjelu Općine Vidovec, a objaviti će se i na mrežnim stranicama Općine Vidovec.

Stupanjem na snagu ove Odluke prestaje važiti Odluka o donošenju Procjene ugroženosti stanovništva, materijalnih i kulturnih dobara Općine Vidovec i Zahtjeva zaštite i spašavanja u dokumentima prostornog uređenja Općine Vidovec, KLASA: 810-01/13-01/06, URBROJ: 2186/10-01/1-14-12 od 27.02.2014. godine.

Ova Odluka stupa na snagu osmog dana od dana objave u „Službenom vjesniku Varaždinske županije“.

ODLUKA : o donošenju Zahtjeva zaštite i spašavanja u dokumentima prostornog uređenja

Općinsko vijeće Općine Vidovec donosi Zahtjeve zaštite i spašavanja u dokumentima prostornog uređenja, a temeljem Revizije Procjene ugroženosti stanovništva, materijalnih i kulturnih dobara i okoliša od katastrofa i velikih nesreća za područje općine Vidovec.

Zahtjevi se odnose na ugroze po stanovništvo i materijalna dobra na području općine Vidovec, a razrađeni su prema mogućim opasnostima i prijetnjama koje mogu izazvati nastanak katastrofe i velike nesreće.

Ova Odluka stupa na snagu osmog dana od dana objave u „Službenom vjesniku Varaždinske županije“.

ZAKLJUČAK : o prihvaćanju Analize stanja sustava zaštite i spašavanja napodručju općine Vidovec za 2014. godinu

Općinsko vijeće Općine Vidovec prihvaća Analizu stanja sustava zaštite i spašavanja na području Općine Vidovec za 2014. godinu.

Analiza stanja sustava zaštite i spašavanja na području Općine Vidovec za 2014. godinu sastavni je dio ovog Zaključka.

Ovaj Zaključak stupa na snagu danom donošenja i objaviti će se u „Službenom vjesniku Varaždinske županije“.

ZAKLJUČAK : o prihvaćanju Smjernica za organizaciju i razvoj sustava zaštite i spašavanja na području općine Vidovec u 2015. godini

Općinsko vijeće Općine Vidovec prihvaća Smjernice za organizaciju i razvoj sustava zaštite i spašavanja na području općine Vidovec u 2015.godini.

Smjernice za organizaciju i razvoj sustava zaštite i spašavanja na području općine Vidovec u 2015. godini sastavni su dio ovog Zaključka.

Ovaj Zaključak stupa na snagu danom donošenja i objaviti će se u „Službenom vjesniku Varaždinske županije“.

ODLUKA : o donošenju Plana zaštite od požara Općine Vidovec

Općinsko vijeće Općine Vidovec donosi Plan zaštite od požara Općine Vidovec izrađenog od izrađivača tvrtke EKO – MONITORING d.o.o. iz Varaždina, a na koji je svoje mišljenje dalo Ministarstvo unutarnjih poslova, Policijska uprava Varaždinska, Broj: 511-14-04/5-1402/2-2015 GD od 13. ožujka 2015. godine.

Sukladno navedenom mišljenju, Plan zaštite od požara Općine Vidovec izrađen je sukladno propisima, normama i pravilima tehničke struke, koja se primjenjuje temeljem članka 13. Zakona o zaštiti od požara („Narodne novine“ br. 92/10).

Ova Odluka stupa na snagu osmog dana od dana objave u „Službenom vjesniku Varaždinske županije“.

ODLUKA : o donošenju Strategije razvoja Općine Vidovec za razdoblje 2014. – 2020. godine

Općinsko vijeće Općine Vidovec, uz dopunu koju je predložio član Općinskog vijeća Općine Vidovec Ivan Kuščar, donosi Strategiju razvoja Općine Vidovec za razdoblje 2014. – 2020. godine, a koju je izradio izrađivač AZRA d.o.o. iz Varaždina. Ova Odluka stupa na snagu danom donošenja.

ZAKLJUČAK o prihvaćanju prijedloga Odluke o plaći i ostalim materijalnim pravima načelnika Općine Vidovec

Općinsko vijeće Općine Vidovec prihvaća prijedlog Odluke o plaći i ostalim materijalnim pravima načelnika Općine Vidovec.Odluka iz članka I. ovog Zaključka objaviti će se u „Službenom vjesniku Varaždinske županije“.Ovaj Zaključak stupa na snagu danom donošenja.

ODLUKA : o davanju suglasnosti za darovanje zemljišta Hrvatskoj elektroprivredi d.d. Zagreb za potrebe izgradnje trafostanice

Općinsko vijeće Općine Vidovec suglasno je da se za potrebe gradnje kompaktne betonske transformatorske stanice u naselju Domitrovec i Budislavec daruje Hrvatskoj elektroprivredi d.d. Zagreb dio zemljišta koje se nalaze:

- na katastarskoj čestici 717/75 k.o. Vidovec (izgradnja TS u naselju Domitrovec)

- na katastarskoj čestici 540/3 k.o. Vidovec (izgradnja TS u naselju Budislavec). Ova Odluka stupa na snagu danom donošenja.

ODLUKA : o subvencioniranju kamata za proizvodne i uslužne djelatnosti na području općine Vidovec

Općinsko vijeće Općine Vidovec prihvaća prijedlog općinskog načelnika o subvencioniranju kamata za proizvodne i uslužne djelatnosti na području općine Vidovec, te time želi dodatno poticati razvoj poduzetništva na području općine Vidovec stvarajući povoljno financijsko okruženje.

Pravo podnošenja zahtjeva za subvencioniranje kamata imaju mikro, mali i srednji subjekti malog gospodarstva i to: trgovačka društva, d.o.o., j.d.o.o. i obrti te profitne ustanove koji namjeravaju ulagati na području općine Vidovec i imaju sjedište ili prebivalište na području općine Vidovec.

Općina Vidovec će subvencionirati kamatu po poduzetničkim kreditima u iznosu 1 postotnih poena za razvoj slijedećih djelatnosti:

- proizvodne djelatnosti – 1% - uslužne djelatnosti – 1%

Ovlašćuje se općinski načelnik za potpisivanje Ugovora o načinu provedbe projekta „Kreditom do uspjeha 2014“ Mjera 1 – Kreditom do konkurentnosti. Ova Odluka stupa na snagu danom donošenja.

ODLUKA : o sklapanju kupoprodajnog ugovora o kupnji nekretnina - zemljišta

Općinsko vijeće Općine Vidovec suglasno je da se sklopi kupoprodajni ugovor između Općine Vidovec i gđe. Ane Humek iz Črešnjeva, Školska ulica 23, nasljednice iza pokojnog Boža Hosni iz Tužnog, Varaždinska 109, kojim Općina Vidovec kao kupac kupuje i preuzima pravo vlasništva nad nekretninama:

- čkbr. 881/17 k.o. Vidovec livada Čret površine 477 čhv,

- čkbr. 903/14 k.o. Vidovec šuma u Lugu površine 773 čhv

- čkbr. 903/52 k.o. Vidovec livada u Lugu površine 816 čhv

Kupoprodajna cijena za nekretnine iz članka 1. ove Odluke iznosi 4.411,29 kuna, a obzirom da Općina Vidovec prema gđi. Ani Humek ima protutražbinu u iznosu 4.411,29 kuna, koja se odnosi na troškove ukopa pokojnika Boža Hosni koje je podmirila Općina Vidovec, cjelokupna kupoprodajna cijena platiti će se prijebojem tražbina, o čemu će se sastaviti posebna izjava o prijeboju. Za sklapanje kupoprodajnog ugovora ovlašćuje se općinski načelnik Bruno Hranić. Ova Odluka stupa na snagu danom donošenja.

ZAKLJUČAK : o potpisivanju Ugovora o korištenju Ureda hrvatskih regija u Bruxellesu

Općinsko vijeće Općine Vidovec suglasno je da općinski načelnik Bruno Hranić potpiše Ugovor o korištenju Ureda hrvatskih regija u Bruxellesu za 2015. godinu.

Ukupna ugovorna cijena korištenja Ureda u Bruxellesu iznosi 18.000,00 kuna godišnje na koji se obračunava porez na dodanu vrijednost (PDV), a navedeni iznos uplaćivati će se u mjesečnim anuitetima u iznosu 1.500,00 kuna + PDV. Ovaj Zaključak stupa na snagu danom donošenja.

ZAKLJUČAK : o sklapanju Sporazuma i primopredaji objekta Društvenog doma u Tužnom

Općinsko vijeće Općine Vidovec, na temelju očitovanja predsjednika Dobrovoljno vatrogasnog društva Tužno, prihvaća prijedlog općinskog načelnika da se DVD –u Tužno ustupi na upravljanje i izvrši primopredaja objekta Društvenog doma u Tužnom, obzirom da je DVD Tužno upisano kao vlasnik zgrade Društvenog doma, parkirališta i livade, ukupne površine 1298 m2,a koje se nalaze na katastarskoj čestici br. 340/1 k.o. Cerje Tužno.

Sa Dobrovoljno vatrogasnim društvom Tužno sklopiti će se Sporazum i primopredajni zapisnik za objekt iz točke I. ovog Zaključka.Ovaj Zaključak stupa na snagu danom donošenja.

ODLUKA : o početku postupka javne nabave za izvođenje radova na uređenju divljih odlagališta na području općine Vidovec

Općinsko vijeće Općine Vidovec suglasno je da se pokrene postupak javne nabave za izvođenje radova iskopa i odvoza komunalnog otpada na sanaciji odlagališta na području općine Vidovec.Ova Odluka stupa na snagu danom donošenja.

ZAKLJUČAK o sazivanju sjednice Općinskog vijeća Općine Vidovec vezano uz gradnju bioplinskog postrojenja u Općini Vidovec

U raspravi vezanoj uz gradnju bioplinskog postrojenja na području između Plitvice u naselju Krkanec i pruge s desne strane, Općinsko vijeće Općine Vidovec je zaključilo da se na sljedeću sjednicu Općinskog vijeća pozovu predstavnici Koke d.d. Varaždin kako bi prezentirali svoj prijedlog gradnje bioplinskog postrojenja i kako bi se mogla donijeti konačna odluka vezana uz navedenu investiciju. Ovaj Zaključak stupa na snagu danom donošenja.

ODLUKA : o određivanju visine najma rukometnog igrališta u vlasništvu Općine Vidovec za postavljanje šatora povodom obilježavanja Dana Općine Vidovec

Općinsko vijeće Općine Vidovec suglasno je da Autoprijevoz, trgovina i ugostiteljstvo, vlasnika Miroslava Ris, na rukometno igralište iza zgrade Općine Vidovec postavi šator povodom obilježavanja Dana Općine Vidovec i proslave svetog Vida u dane 13., 14. i 15. lipnja 2015. godine.

Općinsko vijeće Općine Vidovec određuje cijenu najma za postavljanje šatora u visini od 2.500,00 kuna za sva tri dana, uz obvezno sklapanje ugovora između Općine Vidovec i Autoprijevoza, trgovine i ugostiteljstva, vlasnika Miroslava Ris. Ova Odluka stupa na snagu danom donošenja.

OPĆINSKO VIJEĆE OPĆINE VIDOVEC

PREDSJEDNIK

Zdravko Pizek